
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže Rusko používa na nábor tisícok cudzích štátnych príslušníkov z rôznych afrických štátov klamlivú taktiku a nátlak a verbuje aj jednotlivcov z Kuby a Južnej a Strednej Ázie s cieľom pokračovať vo svojej brutálnej, nevyprovokovanej, neodôvodnenej a nezákonnej útočnej vojne proti Ukrajine;
B.	keďže investigatívne správy a viaceré africké štáty odhalili náborové siete, ktoré sa systematicky zameriavajú na jednotlivcov z oblastí s nízkymi príjmami, a to najmä prostredníctvom platforiem sociálnych médií a nepravdivých prísľubov zamestnania, vzdelávania alebo občianstva; keďže odvedencov lákajú na cestu do Ruska, odoberajú im doklady totožnosti a pod nátlakom alebo hrozbou ich násilne odvádzajú; keďže o mimoriadnej krutosti týchto praktík svedčí prípad Francisa Ndung’ua Ndaruu, kenského štátneho príslušníka, ktorý bol podvodne naverbovaný a poslaný na front na Ukrajine;
C.	keďže ruské orgány údajne umožňujú fungovanie týchto náborových programov prostredníctvom spoločností spojených so štátom, sprostredkovateľov, vojenských štruktúr a zamestnancov veľvyslanectiev;
D.	keďže podľa svedectiev sú africkí odvedenci nútení vykonávať najnebezpečnejšie úlohy v prvej línii, považujú sa za nahraditeľných a sú vystavení rasovým urážkam a diskriminácii;
E.	keďže stovky afrických žien boli údajne klamlivo nalákané na prácu v továrňach na montáž dronov v Rusku, kde pracujú vo veľmi nebezpečných podmienkach a sú vykorisťované;
1.	dôrazne odsudzuje obchodovanie s cudzími štátnymi príslušníkmi a ich násilný nábor do ruskej vojenskej služby a pracovné vykorisťovanie súvisiace s vojnou; zdôrazňuje, že tieto praktiky sú závažným porušovaním ľudských práv a medzinárodného humanitárneho práva a môžu predstavovať vojnové zločiny a zločiny proti ľudskosti;
2.	naliehavo vyzýva všetky dotknuté štáty, aby vyšetrili nábor cudzích štátnych príslušníkov, bojovali proti nemu a vyvodili zodpovednosť voči všetkým, ktorí ho vedú, uľahčujú alebo podporujú, zvýšili ostražitosť imigračných úradníkov, proaktívne varovali občanov pred nebezpečenstvom spojeným s cestovaním do Ruska za údajnými ponukami práce či vzdelávania a uľahčili okamžitú repatriáciu podvodne naverbovaných cudzích štátnych príslušníkov;
3.	vyzýva platformy sociálnych médií, aby si plnili povinnosti v oblasti ľudských práv a spolupracovali s príslušnými orgánmi pri identifikácii a odstraňovaní obsahu, ktorý využívajú podvodné siete napojené na Rusko na nábor ľudí a obchodovanie s nimi; vyzýva štáty, aby tieto platformy brali na zodpovednosť;
4.	zdôrazňuje, že čoraz častejšie využívanie klamlivej náborovej taktiky sa časovo zhoduje s rastúcim vplyvom Ruska v afrických štátoch, a to aj prostredníctvom súkromných vojenských spoločností a kampaní zameraných na manipuláciu s informáciami;
5.	žiada, aby Rusko takéto náborové praktiky okamžite zastavilo a zaručilo bezpodmienečnú repatriáciu podvodne naverbovaných osôb; považuje ruské orgány za zodpovedné za vytvorenie a umožnenie týchto systémov;
6.	upozorňuje na prípad Francisa Ndung’ua Ndaruu; vyzýva na jeho repatriáciu; naliehavo vyzýva Rusko, aby informovalo jeho príbuzných o mieste jeho pobytu a o jeho zdravotnom stave;
7.	vyzýva EÚ a jej členské štáty, aby spolupracovali s dotknutými štátmi a podporovali ich v snahe bojovať proti obchodovaniu s ľuďmi a uľahčiť prepustenie a repatriáciu obetí; vyzýva EÚ a jej členské štáty, aby zodpovedným jednotlivcom a subjektom uložili cielené sankcie;
8.	poveruje svoju predsedníčku, aby postúpila toto uznesenie Rade, Komisii, PK/VP, členským štátom, Africkej únii, Valnému zhromaždeniu Organizácie Spojených národov a ruským a ukrajinským orgánom.

